দ্বিতীয় কারণটি মানুষের বিক্ষোভ। মালিকের সংখ্যা অতি অল্প। বঞ্চিতের সংখ্যা অনেক। এই অনেক মানুষ বহুযুগ ধরে অত্যাচার সহ্য করে এসেছে। স্থানীয়ভাবে বিদ্রোহ করেছে। সাময়িকভাবে জয়ীও হয়েছে, কিন্তু সে-জয় টেকে নি; নানা কায়দাকৌশল ও আপোসরফার ভেতর দিয়ে ব্যক্তিমালিকানার ব্যবস্থাটাই টিকে গিয়েছে। খুব বড় একটা ঘটনা ছিল ফরাসি বিপস্নব। কিন্তু মেহনতি মানুষকে সে মুক্তি দিতে পারে নি; সে বরং সুবিধা করে দিয়েছে ধনীদেরকেই। রুশ বিপস্নব অবশ্য পেরেছিল। এই বিপস্নবের পরে ব্যক্তিমালিকানাকে হটিয়ে দিয়ে সামাজিক মালিকানার ভিত্তিতে নতুন ধরনের রাষ্ট্র ও সমাজ ব্যবস্থার প্রতিষ্ঠা ঘটেছিল। সমাজতান্ত্রিক এই আদর্শ রাশিয়ার বাইরে বিশ্বের অন্যদেশেও চলে গিয়েছে; এবং বেশ কয়েকটি সমাজতান্ত্রিক রাষ্ট্রের প্রতিষ্ঠা ঘটেছে। কিন্তু বাইরে থেকে পুঁজিবাদীদের আক্রমণ ও ভেতরে আমলাতান্ত্রিকতার তৎপরতা, এই দুয়ের চাপে অধিকাংশ সমাজতান্ত্রিক রাষ্ট্রই নতুন ব্যবস্থা থেকে বের হয়ে গেছে। তাই বলে সমাজতান্ত্রিক আদর্শের যে পতন ঘটেছে তা নয়। সমাজতান্ত্রিক আদর্শের উপযোগিতা বরং আগের যে-কোনো সময়ের তুলনায় বৃদ্ধি পেয়েছে। স্থানীয়ভাবে, আঞ্চলিকভাবে, বৈশ্বিকভাবে বিশ্ব জুড়ে মানুষ এখন পুঁজিবাদের বিপক্ষে দাঁড়াচ্ছে। চূড়ান্ত বিচারে পুঁজিবাদের বিপক্ষে দাঁড়ানোর অর্থ হচ্ছে সমাজতন্ত্রের পক্ষে দাঁড়ানো। পুঁজিবাদের পতন এখন তাই সময়ের ব্যাপার মাত্র। বিশ্বজুড়ে আভাস পাওয়া যাচ্ছে গৃহযুদ্ধের, এবং সেটা হয়তো খোদ আমেরিকাতেই চরম আকার ধারণ করবে। আণবিক বোমা নিক্ষেপ করে একদা যে-আমেরিকা সমাজতন্ত্রকে ভয় পাইয়ে দেওয়ার চেষ্টা করেছিল, সেই সমাজতন্ত্র মনে হচ্ছে নির্ভয়ে চলে আসবে পুঁজিবাদের ওই রাজধানীতেই। পুঁজিবাদ এখন তাই মরিয়া হয়ে উঠেছে। কামড়াতে চায়।